പറന്നുയര്ന്ന് കോഴി വില തൃശൂര് : ജില്ലയില് ഇറച്ചി കോഴി വില കുതിക്കുന്നു, കിലോയ്ക്ക് 150 കടന്നു. കഴിഞ്ഞ എതാനും മാസങ്ങളായി ഇറച്ചി കോഴിയുടെ വില നൂറിന് മുകളിലാണ്. രണ്ട് ദിവസം മുമ്ബാണ് 150 ന് മുകളില് എത്തിയത്. സംസ്ഥാനത്തെ ചിക്കന് വിപണി നിയന്ത്രിക്കുന്ന അന്യസംസ്ഥാന ലോബിയുടെ ലാഭക്കൊതിയാണ് ചിക്കന്റെ വിലവര്ദ്ധനവിന് കാരണമെന്നാണ് ആരോപണം. കൃത്രിമക്ഷാമമുണ്ടാക്കി വില വര്ദ്ധിപ്പിക്കുകയാണെന്ന പരാതിയും ഉയരുന്നുണ്ട്. ഹോട്ടലുകളില് ഇരുന്ന് ഭക്ഷണം കഴിക്കാന് അനുവാദം നല്കിയതോടെ ജില്ലയിലെ ഭൂരിഭാഗം ഹോട്ടലുകളും തുറന്നിരുന്നു. ഇതോടെ ഇറച്ചി കോഴിക്ക് ആവശ്യക്കാര് ഏറി. ഇത് മുന്നില് കണ്ടാണ് വിലവര്ദ്ധിപ്പിച്ചതെന്നും ആക്ഷേപമുണ്ട്. ചിക്കന് വിഭവങ്ങള് ബഹിഷ്കരിക്കുമെന്ന് ഹോട്ടലുടമകള് ചിക്കന്റെ വില ഒരു നിയന്ത്രണവുമില്ലാതെ കുതിക്കുന്നത് തുടര്ന്നാല് ഹോട്ടലുകളില് ചിക്കന് വിഭവങ്ങള് ബഹിഷ്കരിക്കേണ്ടിവരുമെന്ന് കേരള ഹോട്ടല് ആന്ഡ് റസ്റ്റോറന്റ് അസോസിയേഷന് ഭാരാവാഹികള് പറഞ്ഞു. കൊവിഡിനെ തുടര്ന്ന് തകര്ച്ചയിലായ ഹോട്ടലുകളില് ഡൈനിംഗ് അനുവദിച്ചതിനെ തുടര്ന്ന് വ്യാപാരം പതിയെ സാധാരണനിലയിലേക്ക് വന്നുതുടങ്ങുമ്ബോഴാണ് ഇരുട്ടടിയായി ചിക്കന് വില വര്ദ്ധിക്കുന്നത്. ചിക്കനോടൊപ്പം തന്നെ സവാളയടക്കമുള്ള അവശ്യസാധനങ്ങള്ക്കും, പാചകവാതകത്തിനും വില വര്ദ്ധിച്ചുകൊണ്ടിരിക്കുന്നതും ഹോട്ടല് മേഖലയ്ക്ക് തിരിച്ചടിയാണ്. ഒരു മാസത്തിനിടെ ഇരട്ടിയോളം വില വര്ദ്ധിച്ചു. കൊവിഡിനെ തുടര്ന്നുള്ള പ്രതിസന്ധിയില് നട്ടംതിരിയുന്ന ഹോട്ടല് മേഖലയ്ക്ക് ചിക്കനടക്കമുള്ള അവശ്യസാധനങ്ങളുടെ വിലവര്ദ്ധനവ് കാരണം ഹോട്ടലുകള് അടച്ചിടുകയോ, വിഭവങ്ങള്ക്ക് വില വര്ദ്ധിപ്പിക്കേണ്ടിവരുകയോ ചെയ്യും. അടിക്കടിയുള്ള ചിക്കന്റെയും അവശ്യസാധനങ്ങളുടേയും വില വര്ദ്ധനവ് തടയാന് സര്ക്കാര് വിപണിയിലിടപെടണമെന്നും തദ്ദേശ ചിക്കന് ഫാമുകളില്നിന്നുള്ള കോഴിയിറച്ചി കൂടുതല് വിപണിയിലെത്തിച്ച് ചിക്കന്റെ വിലവര്ദ്ധനവ് പിടിച്ചുനിര്ത്തണമെന്നും കേരള ഹോട്ടല് ആന്ഡ് റസ്റ്റോറന്റ് അസോസിയേഷന് ഭാരാവാഹികള് ആവശ്യപ്പെട്ടു.